
Ministrul Justiţiei, Alina Gorghiu, transmite un mesaj către mediul de afaceri din 
România care se află în căutarea de forță de muncă, ea spunând că în sistemul 
penitenciar există „forţă de muncă disciplinată și ordonată”, iar Administraţia 
Naţională a Penitenciarelor (ANP) așteaptă solicitări pentru a încheia contracte în 
acest sens. Gorghiu spune că firmele care angajează deţinuţi nu plătesc asigurări 
de sănătate, asigurări sociale sau fond de șomaj, iar paza și hrana deţinuţilor sunt 
asigurate de către locul de deţinere, fără a implica alte cheltuieli din partea 
beneficiarului. 


"Mesajul meu este către mediul de afaceri din România: așteptăm, noi, prin ANP, solicitări 
din partea antreprenorilor români care nu au forță de muncă, din partea mediului de afaceri, 
din partea mediului economic din România, pentru că există disponibilitate și toată 
deschiderea pentru a colabora în acest sens. Sistemul penitenciar poate să ofere o forță de 
muncă disciplinată și ordonată. Și cei care sunt în mediul economic și lucrează deja, au 
contracte deja cu sistemul penitenciar cunosc că au avut de câștigat de pe urma acestor 
contracte cu mediul penitenciar. În 2023, veniturile sistemului penitenciar din activități 
lucrative au fost de 70.459 de milioane de lei, cu peste 13 procente față de anul precedent, 
aproape 14 procente peste anul precedent”, a afirmat Alina Gorghiu sâmbătă, în cadrul unei 


conferinţe de presă. 


Venitul mediu primit de un deţinut care muncește a fost, anul trecut, de 3239 de lei, acesta 
fiind, peste nivelul salariului mediu pe economie. Remunerația primită de deținuți este 
negociată cu administrația locului de deţinere. 

Conform datelor prezentate de ministrul Justiţiei, în prezent, sistemul penitenciar are 
aproape 23.000 de deținuți, dintre care 18.835 sunt persoane apte pentru muncă din punct 
de vedere medical. 


Dintre cei apți pentru muncă, 6032 de persoane deținute au fost selecționate de către 
comisiile formate în penitenciare, iar dintre acestea 1813 sunt implicate în activități 
lucrative. Deținutele femei sunt 1063, iar dintre acestea 245 participă la muncă plătită. 


Din totalul deținuților care muncesc, 20% sunt din penitenciarul Jilava și din cele de la Arad 
și Timișoara, în fiecare dintre cele trei unități de detenție aproximativ 44% dintre deținuți 
muncind. 


Ea spune că nu există un număr mai mare de deţinuţi care muncesc „pentru că lipsesc 
cererile din partea agenților economici, iar un alt motiv în reprezintă deficitul de personal 
din stemul penitenciar care nu poate sigura suficienți angajați pentru escorta deținuților 
care merg la muncă”. “Estimările, în acest moment, din sistem indică o medie de 
aproximativ 7000 de deţinuţi care ar vrea să muncească, dar fie nu sunt solicitări din partea 


mediului de afaceri, fie nu sunt suficiente escorte”, mai spune ministrul. 


Gorghiu spune că firmele care angajează deținuți nu plătesc asigurări de sănătate, asigurări 
sociale sau fond de șomaj, iar paza și hrana deţinuţilor sunt asigurate de către locul de 
deținere, fără a implica alte cheltuieli din partea beneficiarului. 


